Oikeuden mukaan on korostunut riski, että Hussein voisi vapaana ollessaan paeta, piileskellä tai muutoin vaikeuttaa karkottamista Somaliaan.

Murhaajaraiskaaja Abdiqadir Osman Hussein pysyy säilössä, sillä Etelä-Karjalan käräjäoikeuden mukaan on ”ilmeisen korostunut riski”, että Hussein pakenisi, piileskelisi tai muutoin vaikeuttaisi karkottamista Somaliaan, jos hänet laskettaisiin vapaalle jalalle.

Hussein vaati jälleen tiistaina, että hänet on laskettava vapaaksi säilöstä. Kyse oli jo kolmannesta uusintakäsittelystä. Lain mukaan Husseinilla on oikeus kahden viikon välein saattaa säilöönottamisensa käräjäoikeuden arvioitavaksi.

– Rikos on tapahtunut yli kaksikymmentä vuotta sitten. Olen maksanut siitä enkä ole enää yhteiskunnalle vaarallinen, Hussein väitti istunnossa.

Poliisin mukaan kyse on yhteiskunnalle erittäin vaarallisesta henkilöstä. Myös oikeuden mukaan Husseinin rikostausta on niin vakava, että säilössä pitäminen on perusteltua. Mies on syyllistynyt murhaan, väkisinmakaamiseen ja lapseen kohdistuneeseen haureuteen, törkeään lapsen seksuaaliseen hyväksikäyttöön, pahoinpitelyyn ja sen lisäksi häntä epäillään myös laittomasta uhkauksesta.

Hussein on ollut säilössä 1. syyskuuta alkaen. Hänet otettiin säilöön samana päivänä, kun hänet laskettiin elinkautisesta vankeudesta ehdonalaiseen vapauteen.

Etelä-Karjalan käräjäoikeudelle toimittamassaan vaatimuksessa Hussein moittii Joutsenon säilöönottoyksikön tiloja.

”Tilat entisessä Konnunsuon vankilassa ovat surkeat. Husseinia ei päästetä ulkoilemaan vankilan pihalle, vaan ulkoilu on pienessä tilassa, jossa varsinainen ulkoilu ei ole mahdollista. Tämän seurauksena Hussein on mennyt huonoon kuntoon ja Husseinille tulee terveydellisiä ongelmia”, asianajajan laatimassa kirjelmässä kirjoitetaan.

Ulkomaalaisvirasto, nykyisin Maahanmuuttovirasto, päätti karkottaa Husseinin jo 2001 vakavien rikosten takia. Miehen oleskelulupa on päättynyt jo 1994.

Poliisi on tehnyt töitä jo pitkään saadakseen karkotettua Husseinin Somaliaan. Viranomaistoimin tapahtuva maasta poistaminen Somaliaan on poikkeuksellinen ja monimutkainen prosessi. Järjestelyt maasta poistamiseksi ovat poliisin mukaan kuitenkin edenneet.

Tästä syystä on poliisin mukaan välttämätöntä, että Hussein on tavoitettavissa silloin, kun poliisi panee karkottamispäätöksen täytäntöön. Hussein on ilmoittanut vastustavansa maasta poistamista kaikin keinoin.

Komisario Liisa Lintuluoto Helsingin poliisista on aiemmin kertonut ulkomaalaislain säädöksistä Ilta-Sanomille, että henkilö voi olla säilössä kuusi kuukautta.

– Maksimissaan häntä voidaan pitää säilössä vuosi, jos henkilö ei esimerkiksi tee yhteistyötä palauttamisen toteuttamiseksi tai kotimatkatodistus viipyy. Sen jälkeen ulkomaalainen on laskettava vapaaksi, Lintuluoto kertoi yleisesti lain perusteista elokuussa.